HR Službeni list Europske unije L 96/1

UREDBA KOMISIJE (EU) 2017/626

оd 31. ožujka 2017.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za acetamiprid, cijantraniliprol, cipermetrin, ciprodinil, difenokonazol, etefon, fluopiram, flutriafol, fluksapiroksad, imazapik, imazapir, lambda-cihalotrin, mezotrion, profenofos, propikonazol, pirimetanil, spirotetramat, tebukonazol, triazofos i trifloksistrobin u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),

budući da:

(1) Dana 11. srpnja 2015. Komisija za Codex Alimentarius (CAC) utvrdila je maksimalne razine ostataka za potrebe Codexa (CXL) za mezotrion (2). Dana 1. srpnja 2016. CAC je donio CXL-ove za abamektin, acetamiprid, acetoklor, klortalonil, cijantraniliprol, cipermetrin, ciprodinil, difenokonazol, etefon, flonikamid, fluopiram, flutriafol, fluksapiroksad, imazapik, imazapir, lambda-cihalotrin, lufenuron, profenofos, propikonazol, pirimetanil, kvinklorak, spirotetramat, tebukonazol, triazofos i trifloksistrobin (3).

(2) Maksimalne razine ostataka (MRO) za te su tvari utvrđene u Uredbi (EZ) br. 396/2005.

(3) U skladu s člankom 5. stavkom 3. Uredbe (EZ) br. 178/2002 Europskog parlamenta i Vijeća (4), ako postoje ili će ubrzo biti doneseni međunarodni standardi, potrebno ih je uzeti u obzir prilikom razvoja ili prilagodbe propisa o hrani, osim ako bi ti standardi ili njihovi odgovarajući dijelovi bili neučinkovito ili neprikladno sredstvo za ispunjenje legitimnih ciljeva propisa o hrani, ili ako je to znanstveno opravdano, ili ako bi oni doveli do različite razine zaštite od one koja je određena kao primjerena u Zajednici. Nadalje, u skladu s člankom 13. točkom (e) te Uredbe, Unija treba promicati dosljednost između međunarodnih tehničkih standarda i propisa o hrani, pritom osiguravajući da se ne umanji visoka razina zaštite koju je donijela Unija.

(4) Unija je Odboru Codexa za ostatke pesticida (CCPR) izrazila rezervu o CXL-ovima predloženima za sljedeće kombinacije pesticida i proizvoda: abamektin (svi proizvodi); acetoklor (svi proizvodi); klortalonil (svi proizvodi); cijantraniliprol (mlijeko); etefon (ječam; raž; pšenica); flonikamid (svi proizvodi); flutriafol (kupusnjače; celer; tikvenjače; paprike; jezgričavo voće; proizvodi životinjskog podrijetla); fluksapiroksad (celer; bobice i drugo sitno voće; kupusnjače; lisnate kupusnjače; mrkva; plodovito povrće; tikvenjače; češnjak; luk; pastrnjak; ljutika); lufenuron (svi proizvodi); mezotrion (šparoge; bobice koje rastu na grmlju; jagodičaste bobice; brusnice; jestive iznutrice sisavaca; jaja; meso sisavaca; mlijeko; bamija; jestive iznutrice peradi; meso peradi; rabarbara; šećerna trska); kvinklorak (svi proizvodi) i tebukonazol (sjemenke suncokreta).

(5) CXL-ove za acetamiprid, cijantraniliprol, cipermetrin, ciprodinil, difenokonazol, etefon, fluopiram, flutriafol, fluksapiroksad, imazapik, imazapir, lambda-cihalotrin, mezotrion, profenofos, propikonazol, pirimetanil, spirotetramat, tebukonazol, triazofos i trifloksistrobin, koji nisu navedeni u uvodnoj izjavi 4., stoga je potrebno uvrstiti u Uredbu (EZ) br. 396/2005 kao MRO-ove osim ako se odnose na proizvode koji nisu utvrđeni u Prilogu I. toj Uredbi ili ako su utvrđeni na nižoj razini od trenutačnih MRO-ova. Ti su CXL-ovi sigurni za potrošače u Uniji (5).

(6) U okviru postupka odobrenja uporabe sredstva za zaštitu bilja koje sadržava aktivnu tvar spirotetramat na kakiju podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.

(7) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za uporabu flutriafola na tikvenjačama s jestivom korom. Podnositelj zahtjeva tvrdi da odobrena uporaba tvari na tim kulturama u Sjedinjenim Američkim Državama dovodi do toga da ostaci prekoračuju MRO-ove odobrene Uredbom (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura.

(8) U skladu s člankom 8. Uredbe (EZ) br. 396/2005 te su zahtjeve ocijenile predmetne države članice i Komisiji dostavile izvješća o ocjeni.

(9) Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjeni, posebno ispitavši rizike za potrošače i, prema potrebi, za životinje te je dala obrazložena mišljenja o predloženim MRO-ovima (6). Ta je mišljenja dostavila Komisiji i državama članicama te ih učinila dostupnima javnosti.

(10) U pogledu uporaba obuhvaćenih tim zahtjevima Agencija je zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja dotičnih kultura i proizvoda.

(11) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(12) Uredbu (EZ) br. 396/2005 trebalo bi stoga na odgovarajući način izmijeniti.

(13) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 31. ožujka 2017. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) ftp://ftp.fao.org/codex/reports/reports_2015/REP15_PRe.pdf

Zajednički program FAO/WHO za standarde hrane, Komisija za Codex Alimentarius. Dodaci III. i IV. Trideset osma sjednica. Ženeva, Švicarska, 6. – 11. srpnja 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Zajednički program FAO/WHO za standarde hrane, Komisija za Codex Alimentarius. Dodatak II. Trideset deveta sjednica. Rim, Italija, 27. lipnja – 1. srpnja 2016.

(4) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).

(5) Znanstvena potpora za pripremu stajališta EU-a na 47. sjednici Odbora Codexa za ostatke pesticida (CCPR). EFSA Journal 2015.;13(7):4208 [178 str.].

Znanstvena potpora za pripremu stajališta EU-a na 48. sjednici Odbora Codexa za ostatke pesticida (CCPR). EFSA Journal 2016.;14(8):4571 [166 str.].

(6) Znanstvena izvješća EFSA-e dostupna su na internetu: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel („Obrazloženo mišljenje o utvrđivanju uvoznih odstupanja za flutriafol na tikvenjačama s jestivom korom”). EFSA Journal 2016.;14(9):4577 [16 str.].

Reasoned opinion on the modification of the existing maximum residue levels for spirotetramat in various crops („Obrazloženo mišljenje o izmjeni postojećih maksimalnih razina ostataka za spirotetramat u raznim kulturama”). EFSA Journal 2016.;14(3):4429 [34 str.].